UPRS Sklep I U 207/2019-5
Sodna praksa Upravnega sodišča, 2019-02-27

mag. Darinka Dekleva Marguč (preds.), mag. Jonika Marflak Trontelj (poroč.), Liljana Polanec

stvarna pristojnost - stvarna pristojnost Upravnega sodišča RS - odstop tožbe pristojnemu sodišču - civilnopravni spor - društvo

Razmerje med toženo stranko kot zvezo društev in tožečo stranko kot njeno članico oziroma spor glede njenega članstva v zvezi je civilnopravno razmerje, v katerem oba udeleženca nastopata v razmerju prirejenosti. Takšno vrsto spora ureja 14. člen ZDru-1. V obravnavani zadevi gre torej za civilnopravni spor, in sicer gre za "drugo civilnopravno razmerje" iz 1. člena Zakona o pravdnem postopku (v nadaljevanju ZPP), o katerem odloča pravdno sodišče.

I. Upravno sodišče Republike Slovenije ni stvarno pristojno za odločanje o tožbi v tej zadevi.

II. Zadeva se po pravnomočnosti tega sklepa odstopi stvarno in krajevno pristojnemu Okrajnemu sodišču v Ljubljani.

1. Tožeča stranka je na podlagi 14. člena Zakona o društvih (v nadaljevanju ZDru-1) vložila tožbo zoper sklepa št. 25 in 26 Upravnega odbora Zveze društev A. z dne 24. 10. 2018. Navaja, da je tožena stranka v letu 2017 prenovila svoj statut, na podlagi katerega je upravni odbor tožene stranke na seji dne 21. 6. 2017 sprejel ugotovitveni sklep, da vse dosedanje pokrajinske zveze izpolnjujejo pogoje za članstvo v toženi stranki. Upravni odbor pa je dne 24. 10. 2018 sprejel sklepa št. 25 in 26, ki ju tožeča stranka izpodbija s predmetno tožbo, s katerima je spremenil omenjeni sklep z dne 21. 6. 2017 in, med drugim, iz ugotovitve o izpolnjevanju pogojev za članstvo izpustil tožečo stranko in odločil, da se bo ugotovitveni sklep o njenem članstvu sprejel šele po uskladitvi njenega statuta. Tožeča stranka navaja, da je takšna izključitev člana s preprostim preklicem že izglasovanega ugotovitvenega sklepa o sprejemu v članstvo nezakonita in sodišču predlaga, da izpodbijana sklepa razveljavi.

2. Upravno sodišče Republike Slovenije ni stvarno pristojno za odločanje v tej zadevi.

3. ZDru-1 ureja pravico do sodnega varstva v 14. členu, ki v prvem odstavku določa, da ima vsak član društva pravico v roku enega leta od sprejetja dokončne odločitve pred sodiščem izpodbijati odločitve organov društva, ki so bile sprejete v nasprotju z zakonom ali temeljnim ali drugim splošnim aktom društva.

4. Iz tožbenih navedb izhaja, da sta obe stranki zvezi društev. V skladu s prvim odstavkom 5. člena ZDru-1 so društva pravne osebe zasebnega prava. Na podlagi prvega odstavka 7. člena ZDru-1 se določbe tega zakona smiselno uporabljajo tudi za zveze društev.

5. Po presoji sodišča je razmerje med toženo stranko kot zvezo društev in tožečo stranko kot njeno članico oziroma spor glede njenega članstva v zvezi civilnopravno razmerje, v katerem oba udeleženca nastopata v razmerju prirejenosti. Takšno vrsto spora ureja 14. člen ZDru-1. Tudi po stališču Ustavnega sodišča Republike Slovenije (odločba U-I-57/07-7 z dne 15. 10. 2008, Uradni list RS, št. 102/08, gl. predvsem točko 7 in 8) ZDru-1 v 14. členu določa sodno varstvo v primerih sporov iz civilnopravnih razmerij.

6. V obravnavani zadevi gre torej za civilnopravni spor, in sicer gre za "drugo civilnopravno razmerje" iz 1. člena Zakona o pravdnem postopku (v nadaljevanju ZPP), o katerem odloča pravdno sodišče. To je sodišče, na katerega napotuje 14. člen ZDru-1. Poleg tega Zakon o sodiščih v prvem odstavku 97. člena določa, da sodno oblast izvajajo sodišča s splošno pristojnostjo. V drugem odstavku istega člena pa, da se sodna oblast na specializiranih sodiščih, med katere spada Upravno sodišče Republike Slovenije, izvaja v okviru pristojnosti, ki so z zakonom izrecno določene. S tem je vzpostavljena domneva, da so za vse zadeve iz sodne pristojnosti, razen za zadeve, za katere zakon izrecno določa pristojnost specializiranih sodišč, stvarno pristojna sodišča s splošno pristojnostjo.

7. Ker je v okoliščinah obravnavane zadeve sodno varstvo zagotovljeno v pravdnem postopku, v katerem je stvarno pristojno za odločanje okrajno sodišče in ne (specializirano) upravno sodišče, se je sodišče na podlagi 19. člena ZPP v zvezi s prvim odstavkom 22. člena Zakona o upravnem sporu (ZUS-1) izreklo za stvarno nepristojno in odločilo, da bo zadevo po pravnomočnosti tega sklepa odstopilo v reševanje Okrajnemu sodišču v Ljubljani.

Zakon o društvih (2006) - ZDru-1  - člen 5, 7, 14

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.